paragraph_text: Radnja filma prati Raoula Dukea, športskog novinara, koji dobiva zadaću napisati članak o motorističkoj utrci u Las Vegasu, a kasnije i o tamošnjoj policijskoj konvenciji o narkoticima. Na putovanju mu se pridružuje njegov odvjetnik Dr. Gonzo, poludjeli Samoanac. Opremivši se velikim količinama raznih droga i alkohola, odlučuju se provesti u gradu; neprestano pod utjecajem opojnih sredstava doživljavaju nevjerojatne halucinacije, uništavaju hotelske sobe i automobile, krše zakone i teroriziraju lokalno stanovništvo. Priča filma (i knjige) se djelomično oslanja na iskustva Thompsona i Oscara Zeta Acoste na njihovom putu u Las Vegas.